Seppo Kolehmaisen mukaan poliisi halusi suojata puoluekokoukseen iskua hautonutta miestä.

Poliisiylijohtaja Seppo Kolehmaisen mukaan poliisille tulee "tukuittain" tapauksia, joissa henkilö tulee tunnustamaan jotakin "ja juttu saattaa osoittautua vääräksi". ALEKSANTERI PIKKARAINEN

Poliisiylijohtaja Seppo Kolehmainen kertoi Iltalehden haastattelussa kolmisen viikkoa sitten, että poliisi on päässyt sellaisen iskusuunnitelman väliin, jonka kohteena olisi ollut poliittisia päättäjiä.

Kolehmainen oli vaitonainen tapauksen yksityiskohdista, mutta mainitsi, että paikallispoliisi, keskusrikospoliisi ja suojelupoliisi suorittivat operaation yhteisvoimin.

MTV:n Rikospaikka-ohjelma kertoi seuraavalla viikolla, että tapaus ei mennyt aivan Kolehmaisen kuvailemalla tavalla.

Iskua suunnitellut ja mielenterveysongelmista kärsinyt mies oli tullut MTV:n mukaan viime hetkillä jonkinlaisiin omantunnontuskiin ja mennyt itse puhumaan joukkomurhasuunnitelmastaan poliisille Jyväskylässä.

Miehen oli tarkoitus iskeä kokoomuksen puoluekokouksessa, joka pidettiin Rovaniemellä kesäkuussa 2012.

- Asia ei tullut poliisin tietoon MTV:n ohjelmassa kuvatulla tavalla, mutta tekoon liittyy tehokasta katumusta, poliisitarkastaja Timo Kilpeläinen vahvisti MTV:n tiedon tuoreeltaan Iltalehdelle.

Viestintä epäonnistui?

Tapaus synnytti keskustelua siitä, että poliisiylijohtaja olisi jäänyt kiinni perättömästä tarinasta.

Miten kommentoit sitä kritiikkiä, että olisit antanut tapauksesta julkisuuteen väärän kuvan?

- Ensinnäkin tapauksesta oli yli viisi vuotta, minulla ei ollut asiakirjoja siitä tapauksesta eikä yksityiskohtia käytössä ja sitä henkilöä haluttiin suojata, koska hänellä oli tällainen tausta, Kolehmainen sanoi.

- Itse asiassa en koskaan sanonut tai kiistänyt sitä, etteikö henkilö itse ilmoittautunut poliisille. Siitähän tiedustelu alkaa, kun henkilö ilmoittautuu poliisille, toimittajat lähtivät määrittelemään, mikä on tiedustelua, Kolehmainen jatkoi.

Kolehmaisen mukaan poliisille tulee ”tukuittain” tapauksia, joissa henkilö tulee tunnustamaan jotakin ”ja juttu saattaa osoittautua vääräksi”.

Syntyi silti mielikuva, että poliisi olisi estänyt iskun ennalta operatiivisilla toimillaan...

- Juurikin näin, juurikin näin.

Oliko kyse siis viestinnällisestä asiasta?

- Ehkä, mutta siinä oli se ongelmatiikka, että ei viitsinyt tuoda häntä luupin alle.

Kolehmainen painottaa, ettei poliisilla ollut tarkoituksena ”kiillottaa kilpeään” kertomalla iskusuunnitelman estämisestä. Iskusuunnitelma tuli esiin osana Iltalehden laajempaa haastattelua.